Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2021/C 129/12)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“CHUFA DE VALENCIA”

ES Nr.: PDO-ES-0055-AM02 – 28.10.2016.

ACVN (X) AĢIN ( )

1. Pieteikuma iesniedzēja grupa un tās likumīgās intereses

Consejo Regulador de la Denominación de Origen Protegida ‘Chufa de Valencia’ (Aizsargātā cilmes vietas nosaukuma “Chufa de Valencia” regulatīvā padome)

Plaza Constitució 17, 46120 Alboraia

Tālr. +34 963690499

E-pasts:info@chufadevalencia.org

2. Dalībvalsts vai trešā valsts

Spānija

3. Produkta specifikācijas punkts, uz kuru attiecas grozījums vai grozījumi

☒ Produkta nosaukums

☒ Produkta apraksts

☒ Ģeogrāfiskais apgabals

☒ Izcelsmes apliecinājums

☒ Ražošanas metode

☐ Saikne

☒ Marķējums

☒ Cits [pārbaudes struktūra]

4. Grozījuma vai grozījumu veids

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienotais dokuments (vai tā ekvivalents) attiecībā uz produktu nav publicēts.

5. Grozījums vai grozījumi

1. grozījums

Jauna produkta nosaukuma pievienošana: “Xufa de València”.

1. grozījuma pamatojums

Tā kā Valensijas autonomā apgabala oficiālās valodas ir kastīliešu un valensiešu, esam lūguši, lai aizsargātā produkta nosaukums tiktu norādīts abās valodās.

Iedaļa, ko ietekmē 1. grozījums

Produkta specifikācija: “A) Produkta nosaukums”, “B) Produkta apraksts”, “H) Marķējums”

Vienotais dokuments: “1. Nosaukums”, “3.2. Apraksts par produktu, uz kuru attiecas 1. punktā minētais nosaukums”

Pašlaik reģistrētais teksts

(Teksts produkta specifikācijā un vienotajā dokumentā ir vienāds)

Produkta nosaukums

“Chufa de Valencia”

Produkta apraksts

“Chufa de Valencia” ir novākti, mazgāti un žāvēti zemesmandeļu bumbuļi ar 6,5 līdz 12 % mitruma saturu; bumbuļi atlasīti, atsijājot tā, lai tie būtu lielāki par 3 mm.

Ar šo cilmes vietas nosaukumu aizsargāto “Chufa de Valencia” bumbuļu ķīmiskais sastāvs masas procentos sausnā ir šāds: (..)

Ierosinātais teksts

Produkta nosaukums

“Chufa de Valencia” / “Xufa de València”

Produkta apraksts

“Chufa de Valencia” / “Xufa de València” ir novākti, mazgāti un žāvēti zemesmandeļu bumbuļi ar 6,5 līdz 12 % mitruma saturu; bumbuļi atlasīti, atsijājot tā, lai tie būtu lielāki par 3 mm.

Ar šo cilmes vietas nosaukumu aizsargāto “Chufa de Valencia” / “Xufa de València” bumbuļu ķīmiskais sastāvs masas procentos sausnā ir šāds: (..)

Marķējums

Uz augu iepakojuma jābūt etiķetei ar norādi uz aizsargāto cilmes vietas nosaukumu “Chufa de Valencia” / “Xufa de València”, kā arī regulatīvās padomes izsniegtai numurētai etiķetei, kas nodrošina produkta izsekojamību tirdzniecības laikā. Etiķetes tiks nodrošinātas visiem ražotājiem, kas atbilst produkta specifikācijai.

2. grozījums

Marķēšanas noteikumi.

Saskaņā ar ierosināto grozījumu līdzās numurētajai etiķetei, ko izsniegusi regulatīvā padome, etiķetē jābūt norādītam cilmes vietas nosaukumam.

2. grozījuma pamatojums

Produkta izsekojamības un uzraudzības nodrošināšana.

Iedaļa, ko ietekmē 2. grozījums

Produkta specifikācija: “H) Marķējums”

Vienotais dokuments: “3.7. Ar reģistrēto nosaukumu apzīmētā produkta marķēšanas īpašie noteikumi”

Ierosinātais teksts

Marķējums

Uz augu iepakojuma jābūt etiķetei ar norādi uz aizsargāto cilmes vietas nosaukumu “Chufa de Valencia” / “Xufa de València”, kā arī regulatīvās padomes izsniegtai numurētai etiķetei, kas nodrošina produkta izsekojamību tirdzniecības laikā. Etiķetes tiks nodrošinātas visiem ražotājiem, kas atbilst produkta specifikācijai.

3. grozījums

Ģeogrāfiskā apgabala paplašināšana

Ierosinām paplašināt ražošanas apgabalu, iekļaujot tajā šādu pašvaldību teritoriju: Aldaia, Náquera un Puzol.

3. grozījuma pamatojums

Pamatojums: šīm trim pašvaldībām ir tāda pati saikne ar zemesmandeļu audzēšanu kā pārējām pašreiz aizsargātajām pašvaldībām. Tajās ir identiskas augsnes un klimata īpašības, kā arī tādas pašas zināšanas un tradīcijas zemesmandeļu audzēšanā.

Iedaļa, ko ietekmē 3. grozījums

Produkta specifikācija: “C) Ģeogrāfiskais apgabals”

Vienotais dokuments: “4. Ģeogrāfiskā apgabala īsa definīcija”

Pašlaik reģistrētais teksts

(Teksts produkta specifikācijā nav tieši tāds pats kā vienotajā dokumentā)

Ar šo nosaukumu aizsargāto zemesmandeļu ražošanas apgabals atrodas Valensijas Horta Nord daļā, un tajā ietilpst šādu pašvaldību teritorija: Albalat dels Sorells, Alboraya, Albuixech, Alfara del Patriarca, Almàssera, Bonrepós i Mirambell, Burjassot, Emperador, Foios, Godella, Massalfassar, Meliana, Moncada, Museros, Paterna, Rocafort, Tavernes Blanques, Valencia un Vinalesa.

Tas ir līdzenumu apgabals, kāds raksturīgs Vidusjūras piekrastes joslai ar nogulumiežu veidojumiem; tur valda Vidusjūras klimats ar samērā augstu relatīvo gaisa mitrumu; diennakts temperatūras svārstības jūras tuvuma dēļ ir nelielas.

Ierosinātais teksts

Lai nodrošinātu attiecīgā satura konsekvenci produkta specifikācijā un vienotajā dokumentā, iesakām šīs iedaļas formulēt, kā norādīts turpmāk.

Ar šo nosaukumu aizsargāto zemesmandeļu ražošanas apgabals atrodas Valensijas Horta daļā, un tā platība ir aptuveni 420 ha. Tajā ietilpst šādu pašvaldību teritorija: Aldaia, Albalat dels Orells, Alboraya, Albuixech, Alfara del Patriarca, Almàssera, Bonrepòs i Mirambell, Burjassot, Emperador, Foios, Godella, Massalfassar, Meliana, Moncada, Museros, Nàquera, Paterna, Puçol, Rocafort, Tavernes Blanques, València un Vinalesa; tās visas atrodas Valensijas provincē.

4. grozījums

Grozījums analīzes procedūrā

4. grozījuma pamatojums

Aizsargātajam produktam veiktā kontroles procedūra ietver fizikāli ķīmisko un morfoloģisko analīzi, kas garantē tā kvalitāti un apliecina tā izcelsmi, nodrošinot, ka ir izpildītas visas specifikācijā noteiktās prasības. Tāpēc tiek uzskatīts, ka atsauce uz sensoro analīzi ir jāaizstāj ar atsauci uz morfoloģisko analīzi.

Turklāt iepriekš minētais atbilst vienotā dokumenta 5.1. punktam, kurā noteikts, ka “ķīmisko īpašību vidū zemesmandeļu kvalitātes veidošanā noteicoša nozīme ir tauku un proteīnu saturam, ar ko Valensijas zemesmandeles atšķiras no citas izcelsmes zemesmandelēm, kurās šo vielu saturs ir zemāks nekā Valensijas zemesmandelēs”.

Iedaļa, ko ietekmē 4. grozījums

Produkta specifikācija: “D) Elementi, kas garantē produkta izcelsmi šajā apgabalā” (apakšiedaļa “Pārbaudes un sertificēšana”)

Pašlaik reģistrētais teksts

Pārbaudes un sertificēšana

Šie ir pamataspekti, kas garantē produkta izcelsmi. Tie ietver turpmāk minētos procesus.

Lai garantētu zemesmandeļu kvalitāti, tām jāveic fizikālā, ķīmiskā un organoleptiskā analīze.

Ierosinātais teksts

Pārbaudes un sertificēšana

Šie ir pamataspekti, kas garantē produkta izcelsmi. Tie ietver turpmāk minētos procesus.

Lai garantētu zemesmandeļu kvalitāti, tām jāveic fizikālā, ķīmiskā un morfoloģiskā analīze.

5. grozījums

Grozījums attiecībā uz vēlās stādīšanas datumiem stādīšanas grafikā

5. grozījuma pamatojums

Saskaņā ar produkta specifikācijas pašreizējo versiju (iedaļas “Ražošanas metode” apakšiedaļa “Audzēšanas apraksts”) stādīšanu uzskata par ļoti agru, ja tā notiek laikā no 10. marta līdz 7. aprīlim, agru, ja tā notiek no 8. līdz 30. aprīlim, vidēji agru, ja tā notiek no 1. līdz 20. maijam, un vēlu, ja tā notiek no 25. līdz 20. jūnijam. Šajā tekstā ir divas šādas formulējuma kļūdas:

a) pirmkārt, nav definēta stādīšana, ko veic laikā no 20. maija līdz 20. jūnijam;

b) otrkārt, vēlā stādīšana ir kļūdaini minēta kā stādīšana, kas notiek laikā no 25. līdz 20. jūnijam.

Iedaļa, ko ietekmē 5. grozījums

Produkta specifikācija: “E) Ražošanas metode” (apakšiedaļa “Audzēšanas apraksts”)

Pašlaik reģistrētais teksts

Vēlā: 25.–20. jūnijs.

Ierosinātais teksts

Vēlā: 21. maijs–20. jūnijs.

6. grozījums

Teksta labojumi.

Produkta specifikācijas E) iedaļas “Ražošanas metode” apakšiedaļā “Darbības pēc ražas novākšanas” ierosinām veikt šādus grozījumus:

a) apakšiedaļas 1. punktā vārdu “albedo” aizstāt ar vārdu “mazgāšana”, jo pirmais no minētajiem neko nenozīmē. Tāpēc tā ir gramatiska kļūda;

b) uzlabot 6. punkta tekstu, lai pareizi atspoguļotu tajā aprakstīto darbību.

6. grozījuma pamatojums

Šā grozījuma mērķis ir nodrošināt teksta saskaņotību un nozīmi.

Iedaļa, ko ietekmē 6. grozījums

Produkta specifikācija: E) iedaļas “Ražošanas metode” apakšiedaļa “Darbības pēc ražas novākšanas” (1. un 6. punkts)

Pašlaik reģistrētais teksts

DARBĪBAS PĒC RAŽAS NOVĀKŠANAS

1. Mazgāšana: tikko novāktām zemesmandelēm veic albedo procesu, lai atdalītu piemaisījumus (zemi, akmeņus, kultūraugu paliekas utt.). To dara rūpnieciskajās mazgātavās. (..)

6. Kvalitātes pārbaude: darbība, kuras mērķis ir pārliecināties, vai iepakojumiem ir pareizs svars, vai tajos nav svešķermeņu un bojātu zemesmandeļu un vai tie atbilst attiecīgajos tiesību aktos noteiktajām pielaidēm. Ierosinātais teksts

DARBĪBAS PĒC RAŽAS NOVĀKŠANAS

1. Mazgāšana: tikko novāktām zemesmandelēm veic mazgāšanas procesu, lai atdalītu piemaisījumus (zemi, akmeņus, kultūraugu paliekas utt.). To dara rūpnieciskajās mazgātavās. (..)

6. Kvalitātes pārbaude: darbība, kuras mērķis ir pārliecināties, vai zemesmandeļu iepakojumā iepakotajām zemesmandelēm ir pareizs svars, tajās nav svešķermeņu un bojātu zemesmandeļu un vai tās atbilst attiecīgajos tiesību aktos noteiktajām pielaidēm.

7. grozījums

Izmaiņas pārbaudes struktūras adresē.

7. grozījuma pamatojums

Mainīta pārbaudes struktūras adrese.

Iedaļa, ko ietekmē 7. grozījums

Produkta specifikācija: “G) Pārbaudes struktūra”

Pašlaik reģistrētais teksts

G) Pārbaudes struktūra

Par produkta specifikācijas ievērošanas pārbaudi atbild Aizsargātā cilmes vietas nosaukuma “Chufa de Valencia” regulatīvā padome.

Adrese: C/Poeta Eduardo Buil, 5-6a. – 46020 Valencia

Tālr. +34 963690499

Fakss +34 963690499

E-pasts:info@chufadevalencia.org

Tīmekļa vietne:www.chufadevalencia.org

IEROSINĀTAIS TEKSTS

G) Pārbaudes struktūra

Par produkta specifikācijas ievērošanas pārbaudi atbild Aizsargātā cilmes vietas nosaukuma “Chufa de Valencia” regulatīvā padome.

Adrese: Plaza Constitució 17, 46120 Alboraia

Tālr. +34 963690499

Fakss +34 963690499

E-pasts:info@chufadevalencia.org

Tīmekļa vietne:www.chufadevalencia.org

VIENOTAIS DOKUMENTS

“CHUFA DE VALENCIA” / “XUFA DE VALÈNCIA”

ES Nr.: PDO-ES-0055-AM02 – 28.10.2016.

ACVN (X) AĢIN ( )

1. Nosaukums vai nosaukumi [ACVN vai AĢIN]

“Chufa de Valencia” / “Xufa de València”

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.8. grupa. Citi Līguma I pielikumā minētie produkti (garšvielas u. c.)

3.2. Apraksts par produktu, uz kuru attiecas 1. punktā minētais nosaukums

Nosaukums: “Chufa de Valencia” / “Xufa de València”

Apraksts: produkts ir zemesmandeļu (Cyperus esculentus L. var. sativus Boeck.) dažādas formas un lieluma bumbuļi; tiem ir plāna miziņa, pārkorķējušies audi un augsts tauku un cukuru saturs.

“Chufa de Valencia” / “Xufa de València” ir novākti, mazgāti un žāvēti zemesmandeļu bumbuļi ar 6,5 līdz 12 % mitruma saturu; bumbuļi atlasīti, atsijājot tā, lai tie būtu lielāki par 3 mm.

Atlasītajām zemesmandelēm pēc izskata jābūt tipiskām, slimību neskartām, veselām, tīrām un bez bojājumiem, kas varētu kaitēt to patēriņam vai uzglabāšanai.

Ar šo cilmes vietas nosaukumu aizsargāto “Chufa de Valencia” / “Xufa de València” bumbuļu ķīmiskais sastāvs masas procentos sausnā ir šāds:

— cukuri – ne mazāk par 11 %,

— tauki – ne mazāk par 25 %,

— olbaltumvielas – ne mazāk par 6,5 %,

— ciete – ne mazāk par 25 %,

— šķiedrvielas – ne mazāk par 5 %.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

— Stādīšana no marta līdz jūnijam, un ražas novākšana, kas sākas oktobra beigās.

— Zemesmandeļu mazgāšana un žāvēšana, kas turpinās trīs mēnešus. Apgabala klimatiskās īpašības, kā arī lauksaimnieku zinātība ir noteicošas produkta mājamatnieciskās žāvēšanas pareizai norisei un tādu bumbuļu iegūšanai, kuriem ir vēlamais sastāvs.

— Zemesmandeļu šķirošana (“attīrīšana”), kuras laikā tās no jauna šķiro, lai atbrīvotos no bojātajiem bumbuļiem. – Pateicoties apgabala ražotāju plašajai pieredzei, pēc šķirošanas paveikšanas pilnībā tiek atdalīti visi prasībām neatbilstīgie bumbuļi.

— Atlasīšana un kalibrēšana, kuru laikā sausās un attīrītās zemesmandeles atlasa, lai atbrīvotu tās no augu atliekām, izmestu parazītu vai citādi bojātās zemesmandeles un, ja vajadzīgs, kalibrētu tās. Tie ir pēdējie posmi, lai iegūtu 3.2. punktā aprakstīto gatavo produktu. Ražotāju uzkrātās zināšanas apvienojumā ar izmantotajiem tehniskajiem paņēmieniem un viņu rīcībā esošajiem līdzekļiem nodrošina to, ka zemesmandeļu atlasīšana un kalibrēšana noris pareizi, tādējādi iegūstot gatavo produktu.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Uz augu iepakojuma jābūt etiķetei ar norādi uz aizsargāto cilmes vietas nosaukumu “Chufa de Valencia” / “Xufa de València”, kā arī regulatīvās padomes izsniegtai numurētai etiķetei, kas nodrošina produkta izsekojamību tirdzniecības laikā. Etiķetes tiks nodrošinātas visiem ražotājiem, kas atbilst produkta specifikācijai.

4. Ģeogrāfiskā apgabala īsa definīcija

Ar šo nosaukumu aizsargāto zemesmandeļu ražošanas apgabals atrodas Valensijas Horta daļā, un tā platība ir aptuveni 420 ha. Tajā ietilpst šādu pašvaldību teritorija: Aldaia, Albalat dels Sorells, Alboraya, Albuixech, Alfara del Patriarca, Almàssera, Bonrepòs i Mirambell, Burjassot, Emperador, Foios, Godella, Massalfassar, Meliana, Moncada, Museros, Nàquera, Paterna, Puçol, Rocafort, Tavernes Blanques, València un Vinalesa; tās visas atrodas Valensijas provincē.

5. Saikne ar ģeogrāfisko apgabalu

5.1. Ģeogrāfiskā apgabala specifika

1. Dabas faktori

Reljefs: līdzens, raksturīgs Vidusjūras piekrastes joslai ar nogulumiežu veidojumiem.

Augsnes: smilšmāla, labi drenētas, un lauki ir labi noplanēti.

Šo augšņu mehāniskais sastāvs dara tās vieglas, irdenas, sīkgraudainas; augsnes ir atbrīvotas no nezālēm.

Klimats: Vidusjūras ar augstu relatīvo gaisa mitrumu; diennakts temperatūras svārstības jūras tuvuma dēļ ir nelielas, jo jūrai ir temperatūras svārstības izlīdzinoša ietekme.

Augstais gaisa relatīvais mitrums veicina šīs kultūras augšanu šajā komarkā, kurai raksturīgs zems nokrišņu daudzums.

Hidroloģiskie faktori: apgabalā ir zems nokrišņu daudzums – vidēji 400 mm gadā. Ražošanas apgabala teritoriju apūdeņo pa kanālu tīklu, kurā satek Turia upes ūdeņi, ko izmanto vasaras periodā.

2. Cilvēkfaktori

Zemesmandeles Spānijā VIII gadsimtā introducēja arābi kā augu, no kā iegūst produktu ar izsmalcinātu garšu; tas bija pamatprodukts, no kura pēc mērcēšanas gatavoja atsvaidzinošu dzērienu. XIII gadsimtā, islāma kultūras uzplaukuma laikā, šo kultūraugu izplatīja pašreizējās Valensijas reģiona Vidusjūras daļā. A. J. Cavanilles 1975. gadā norāda, ka Alboraya un Almàssera zemesmandelēm atvēlēts 15 ha platības, un sniedz datus par to audzēšanu un patērēšanu. Publicēti vairāki pētījumi par zemesmandelēm šajā apgabalā, to īpašībām, mikrobioloģiskajām īpatnībām un dzērienu, ko iegūst pēc zemesmandeļu izmērcēšanas.

Zemesmandeles šajā ģeogrāfiskajā apgabalā ir tradicionāla kultūra, un tai ir liela sociāli ekonomiska nozīme, jo ar to nodarbojas vairāk nekā 500 lauksaimnieku, kuriem tā ir galvenais iztikas līdzekļu ieguves avots. Tiem ir plašas agrotehniskās zināšanas, kas ir noteicošs faktors augsnes sagatavošanā, zemesmandeļu stādīšanā, audzēšanā, ražas novākšanā un žāvēšanā, lai iegūtu iespējami augstas kvalitātes gatavo produktu.

5.2. Produkta specifika

Ķīmisko īpašību vidū zemesmandeļu kvalitātes veidošanā noteicoša nozīme ir tauku un proteīnu saturam, ar ko Valensijas zemesmandeles atšķiras no citas izcelsmes zemesmandelēm, kurās šo vielu saturs ir zemāks nekā Valensijas zemesmandelēs. Turklāt Valensijas zemesmandeļu miza ir plānāka nekā citur audzētām zemesmandelēm. Tātad Valensijas zemesmandelēm ir saldāka un stiprāka garša un plānāka miza, tās ir lielākas un pēc lieluma viendabīgākas.

5.3. Cēloniska saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Apgabala klimats izšķirīgi ietekmē zemesmandeļu asnošanu, augšanu un ražu. Šis faktors apvienojumā ar zemesgabalu augsnes apstākļiem – galvenokārt jūras smilšu sanesām gadu gaitā – nodrošina šai kultūrai ļoti piemērotu augšanas vidi; rezultātā bumbuļi izaug samērā lieli, un to kvalitāte ir augsta: garša salda un stipra, miza plānāka, bumbuļi lielāki un pēc lieluma viendabīgāki.

Šīs kultūras audzēšana prasa augstākas vidējās temperatūras – no 13 °C līdz 25 °C –, un audzēšanas mēnešos tā nepanes salnas, jo var dzīt asnus un veidot bumbuļus tikai tad, ja nav salnu. Turklāt augstais gaisa relatīvais mitrums veicina šīs kultūras augšanu šajā komarkā, kurai raksturīgs zems nokrišņu daudzums. Visi šie apstākļi ir sastopami 5.1. punktā aprakstītajā noteiktajā apgabalā, kur ražo ar šo ACVN apzīmēto produktu.

Produkta kvalitāti nosaka arī cilvēkfaktori, galvenokārt ražošanas apgabala profesionālo lauksaimnieku zinātība un prasme, kuras tie izmanto šīs kultūras audzēšanā. Konkrēti, prasme iekļaut zemesmandeles Vidusjūras dārzeņu kultūru augsekā, efektīvi apkarot nezāles un veikt pārējos noteicošos agrotehniskos pasākumus, kas ir būtiski kvalitātes prasībām atbilstīgu zemesmandeļu iegūšanai.

Zemesmandeļu apstrādes posmi pēc to novākšanas, it īpaši to rūpīgā un lēnā žāvēšana, kas ietekmē zemesmandeļu ķīmisko sastāvu, piešķir “Chufa de Valencia” bumbuļiem unikālas, tikai tiem piemītošas īpašības.

Atsauce uz specifikācijas publikāciju

(šīs regulas 6. panta 1. punkta otrā daļa)

http://www.agroambient.gva.es/documents/163228750/166998507/PLIEGO+DE+CONDICIONES+CHUFA2018cast.pdf/1a636a37-acc8-4d07-8c95-688fb3286861

(1) OV L 343, 14.12.2012., 1. lpp.